**Kandungan Seni Warisan Kreatif Terengganu Memukau Deligasi Antarabangsa**

Pada 6 hingga 7 mei 2021, Pusat Kesenian dan Warsian (PKW) UniSZA telah mengadakan pembentangan dalam talian berkaitan pendigitalan kandungan seni warisan kreatif Terengganu kepada deligasi antarabangsa melibatkan beberapa buah negara dari Eropah, Timur Tengah dan Afrika juga tidak ketinggalan daripada Asia sendiri. UniSZA sebagai wakil tunggal negara Asia Tenggara ini telah diundang khusus oleh Centre for Greater China Studies, Hong Kong bagi membentangkan hasil karya PKW yang telah didigitalkan iaitu Nobat dan Gamelan Istana Terengganu untuk dipersembahkan secara digital kepada semua deligasi. Sebelum berlakunya wabak ini, persembahan seni yang biasanya diadakan di satu tempat khusus kini perlu dilaksanakan secara dalam talian. Kini pameran seni konvensional, yang biasanya diadakan di satu tempat, boleh diadakan secara maya atau dikenali sebagai pameran maya. Inilah yang dilakukan oleh penganjur dalam menjayakan International Conference on Digital Representation in Research, Humanities and Culture anjuran The Hang Seng University of Hong Kong, China baru-baru ini.

Antara isu yang dikupas berkaitan keadaan dunia kini berdepan cabaran hebat akibat krisis global yang mempengaruhi serta menjejaskan pelbagai aspek sejagat. Bagaimanapun, ada beberapa impak positif dan peluang baharu tercipta bagi bidang kesenian untuk kekal berada di arus perdana. Dunia perlu saling berhubungan dan bergantung, terutama membabitkan pembangunan sejagat. Maka Seni Warisan Kreatif seharusnya dipacu dan didigitalkan selari dengan perkembangan dunia teknologi komunikasi ditambah pula dengan senario kehidupan semasa yang dihimpit penularan pandemik COVID-19. Sedar ataupun tidak sedar, industri kreatif merupakan satu daripada aset penting dalam pertumbuhan ekonomi dan percambahan budaya bagi negara maju yang berpendapatan tinggi.

Perkara utama yang ditonjolkan di dalam program ini ialah apa yang berlaku ketika ini juga secara tidak langsung, memacu pelbagai inisiatif seperti bidang digital seni warisan yang menjadi peluang inovatif untuk masyarakat. Menurut Pengarah Pusat Kesenian dan Warisan Prof. Madya Dr. Muhamad Fazil Ahmad, Pendigitalan yang dilakukan ini merujuk kepada memudah dan membolehkan proses dengan memanfaatkan teknologi digital dan data digital. Antaranya adalah menggunakan kecerdasan buatan, internet dan perkomputeran awam bagi meningkatkan keterlibatan seni di samping memelihara warisan.

Pendigitalan ini mampu mantapkan hasil karya seni sedia ada tanpa perlu mengubahnya iaitu mengambil alih proses dilaksanakan oleh tenaga manusia kepada proses yang dilaksanakan melalui kecekapan perisian. Beliau juga menambah permintaan terhadap transformasi digital dan pintar sentiasa berkembang dalam semua industri di seluruh dunia termasuklah bidang seni dan warisan.

"Kami sedar COVID-19 adalah pencetus kepada pentingnya transformasi digital secara segera bagi semua industri. Ia membolehkan hasil kesenian meningkatkan kecekapan penghasilan melalui penciptaan karya digital baharu dan juga mengubah cara penghasilannya. Sebagai contoh, persembahan secara maya dengan dijayakan dari rumah. "Selain itu, pendigitalan memberi impak kepada semua industri ketika berhadapan cabaran teknologi yang melebihi kemajuan industri. "Pada era ini penyelesaian digital yang menyepadukan inovasi teknologi, aplikasi adegan dan kerjasama ekologi boleh memperhebat digital seni dan mencipta masa hadapan digital seni yang lebih baik dan cerah," katanya.

Untuk kekal relevan, ini peluang yang mesti diambil. Pendigitalan tidak boleh hanya dilakukan secara berseorangan, ia usaha jangka panjang yang membabitkan budaya kita, proses membangunkan bakat, model pembangunan budaya dan keupayaan membina kreativiti akan terus menyemai bakat dan melestarikan seni budaya warisan kita.